**Νυρεμβέργη/Σέρρες 25.06.2022**

**Μαθητές ΓΕΛ Νυρεμβέργης, Γερμανία**

**Μαθητές ΓΕΛ Πεντάπολης Σερρών, Ελλάδα**

**Προς τον Ευρωβουλευτή κ. Κυμπουρόπουλο Στυλιανό**

**Αξιότιμε κ. Κυμπουρόπουλε Στυλιανέ,**

Στο πλαίσιο του προγράμματος ΤΕ4/Teachers for Europe με θέμα: **«*Το Δικαίωμα της Ισότιμης Πρόσβασης των Ατόμων με Αναπηρία και Ειδικές Εκπαιδευτικές Ανάγκες στην Κοινωνία*»** και μετά από ένα χρόνο συνεργασίας μέσω διαδικτυακών συναντήσεων μεταξύ Ελλήνων μαθητών λυκείου ενός σχολείου στην Ελλάδα του ΓΕ.Λ. Πεντάπολης Σερρών και ενός σχολείου στην Γερμανία του ΓΕ.Λ. Νυρεμβέργης, είμαστε στην ευχάριστη θέση να σας ανακοινώσουμε ότι το πρόγραμμα ολοκληρώθηκε με επιτυχία. Κατόπιν τούτου, θα θέλαμε να σας καταθέσουμε τις προτάσεις μας αποτέλεσμα συζήτησης και αλληλεπίδρασης των μαθητών των δύο λυκείων, ευελπιστώντας να συμβάλλουμε στην βελτίωση των **συνθηκών Πρόσβασης των Ατόμων με Αναπηρία και Ειδικές Εκπαιδευτικές Ανάγκες στην Κοινωνία**. Οι μαθητές κλήθηκαν να απαντήσουν σε δέκα ερωτήσεις και να καταγράψουν τις απόψεις και τις προτάσεις τους για το θέμα.

**Θέμα: Απόψεις και Προτάσεις των μαθητών του ΓΕ.Λ. Πεντάπολης Σερρών και του ΓΕ.Λ. Νυρεμβέργης.**

|  |
| --- |
| 1. **Ποια η σημασία του όρου «Άτομα με Αναπηρία και Ειδικές Εκπαιδευτικές Ανάγκες κατά την άποψή σας****»;**   Ο όρος άτομα με αναπηρία και ειδικές εκπαιδευτικές ανάγκες αναφέρεται "de facto" σε άτομα τα οποία έχουν μη αναστρέψιμα προβλήματα υγείας στη φυσιολογική λειτουργία των μελών του σώματος, των οργάνων του σώματος, ή/και της νοημοσύνης τα οποία προβλήματα εμφανίζονται είτε εκ γενετής είτε είναι επίκτητα. Πιο συγκεκριμένα ο όρος αφορά στα άτομα με ιδιαιτερότητες όπως για παράδειγμα νοητική υστέρηση, κώφωση, τύφλωση, κινητική αναπηρία, ψυχικές νόσους κ.α. Τα άτομα αυτά καλούνται να ανταπεξέλθουν στις ανάγκες της κοινωνίας σε καθημερινή βάση.  Είναι λυπηρό ότι κάποιες φορές γίνεται εσκεμμένη χρήση του αυτού όρου με στόχο την υπονόμευση των ατόμων που ανήκουν σε αυτήν την κατηγορία. |
| 1. **Εξηγείστε τη φράση: *Προσβασιμότητα των Ατόμων με Αναπηρία και Ειδικές Εκπαιδευτικές Ανάγκες*;**   Προσβασιμότητα είναι η δυνατότητα προσέγγισης σε όλους τους χώρους δημόσιους και ιδιωτικούς. Σε μια σύγχρονη κοινωνία θα πρέπει να υπάρχει δυνατότητα πρόσβασης από όλους τους ανθρώπους σε όλους τους χώρους/δομές/τομείς. Η προσβασιμότητα των ατόμων μιας κοινωνίας και ειδικότερα των ατόμων με αναπηρία και ειδικές εκπαιδευτικές ανάγκες είναι απαραίτητη προϋπόθεση για μια ομαλή καθημερινότητα. Η μη προσβασιμότητα αποτελεί τροχοπέδη ακόμα και για ένα υγιές άτομο που τυγχάνει να χρησιμοποιεί βακτηρίες για να μετακινηθεί για σύντομο χρονικό διάστημα λόγω κάποιου ατυχήματος σε ένα κτίριο χωρίς ασανσέρ.  Διαπιστώνεται λοιπόν, ότι η δυνατότητα πρόσβασης καθίσταται δύσκολη ως και αδύνατη σε χώρους που δεν διαθέτουν τις κατάλληλες εγκαταστάσεις. Οι εμπλεκόμενοι φορείς θα πρέπει να προνοήσουν για την βελτίωση της προσβασιμότητας σε όλους τους τομείς/χώρους/δομές όπως για παράδειγμα να εγκαταστήσουν ειδικές εφαρμογές για τους τυφλούς στην ηλεκτρονική πληροφόρηση των δημόσιων και ιδιωτικών φορέων καθώς και στις ιστοσελίδες των πανεπιστημίων για δωρεάν πρόσβαση στην εκπαίδευση, να προμηθευτούν κατάλληλα μέσα μέσα μαζικής μεταφοράς για τα άτομα με κινητική αναπηρία, τους τυφλούς, να προσθέσουν ηχητικό σήμα στα φανάρια για τους τυφλούς, να κατασκευάσουν ράμπες σε κτίρια τα οποία έχουν μόνο σκαλοπάτια, να κατασκευάσουν τουαλέτες για άτομα με αναπηρία και ειδικές εκπαιδευτικές ανάγκες δίπλα στις κανονικές τουαλέτες σε όλους τους χώρους κλπ.  Σήμερα στην Ελλάδα ελάχιστοι χώροι/δομές/τομείς διαθέτουν τις κατάλληλες εγκαταστάσεις για την πρόσβαση των ατόμων με αναπηρία και ειδικές εκπαιδευτικές ανάγκες σε αντίθεση με άλλες προηγμένες χώρες του εξωτερικού οι οποίες έχουν προνοήσει για τέτοιου είδους εγκαταστάσεις όπως για παράδειγμα η Γερμανία. |
| 1. **Προτείνεται εναλλακτικές λύσεις για την πρόσβαση των Ατόμων με Αναπηρία και Ειδικές εκπαιδευτικές ανάγκες σε χώρους ή δομές που δεν υπάρχουν οι κατάλληλες εγκαταστάσεις.**   Ένας τρόπος πρόσβασης σε χώρους που δεν είναι ειδικά διαμορφωμένοι είναι η βοήθεια τρίτων ατόμων. Αναφερόμαστε στην ανιδιοτελή βοήθεια από συνανθρώπους μας, οι οποίοι θα βρεθούν τυχαία δίπλα σε κάποιο άτομο με αναπηρία και ειδικές εκπαιδευτικές ανάγκες και θα προθυμοποιηθούν να το βοηθήσουν. Επιπλέον, σε τέτοιες περιπτώσεις θα πρέπει να εξασφαλίζεται η παροχή εναλλακτικής εξυπηρέτησης των ατόμων που μετακινούνται με αναπηρικό αμαξίδιο (π.χ. βοήθεια κατ' οίκον, εξειδικευμένο λογισμικό για σύνδεση στο διαδίκτυο κλπ.) με σκοπό την διευκόλυνση στην καθημερινότητά τους. Προκύπτει ανάγκη για δημιουργία προσβάσιμων κτηρίων ή/και για βελτίωση της πρόσβασης σε όλους τους χώρους/δομές/τομείς για τα άτομα με αναπηρία και ειδικές εκπαιδευτικές ανάγκες.  Είναι ιδιαίτερα σημαντικό να συμβάλλουν οι εμπλεκόμενοι φορείς για την αναπροσαρμογή όλων των ανωτέρω έτσι ώστε να μπορούν να εξυπηρετηθούν όλοι οι άνθρωποι. Έτσι δεν θα υπάρχει διαχωρισμός μεταξύ των ανθρώπων και η περιθωριοποίηση των ατόμων με αναπηρία και ειδικές εκπαιδευτικές ανάγκες θα αποφευχθεί.  Είναι σημαντικό τα άτομα αυτά να έχουν πρόσβαση όπου και όποτε επιθυμούν για να μπορέσουν να ενταχθούν πλήρως στην κοινωνία που διαβιούν. |
| 1. **Που οφείλεται κατά τη γνώμη σας ότι: *Ελάχιστοι πολίτες οι οποίοι χρησιμοποιούν αναπηρικά αμαξίδια ή έχουν προβλήματα όρασης κυκλοφορούν στους δρόμους ή/και μετακινούνται με τα μέσα μαζικής μεταφοράς.***   Στην σημερινή κοινωνία παρατηρούμε ότι ελάχιστοι πολίτες οι οποίοι χρησιμοποιούν αναπηρικά αμαξίδια ή με έχουν προβλήματα όρασης κυκλοφορούν στους δρόμους, ή/και μετακινούνται με τα μέσα μαζικής μεταφοράς. Πιθανοί λόγοι που οφείλεται αυτό θα μπορούσαν να είναι οι ακόλουθοι.  Πρώτιστα υπάρχουν πολλοί άνθρωποι που δεν αποδέχονται ότι και αυτά τα άτομα έχουν ίσα δικαιώματα στην κοινωνία. Ανεύθυνοι πολίτες λοιπόν σταθμεύουν σε παρκινγκ αναπήρων ή/και σε διαβάσεις τυφλών παραβιάζοντας το δικαίωμα τους στην ισότιμη πρόσβαση στην κοινωνία με αποτέλεσμα να εμποδίζουν την πρόσβαση σε αυτά τα άτομα. Οι κατεστραμμένες ή/και ανύπαρκτες ράμπες αποτελούν έναν πολύ βασικό λόγο έτσι ώστε να μην μπορούν να μετακινηθούν με ασφάλεια. Όσον αφορά τα άτομα με προβλήματα όρασης, σε ελάχιστα σημεία οι φωτεινοί σηματοδότες διαθέτουν ηχητικό σήμα. Όσο για τα μέσα μαζικής μεταφοράς, παρατηρείται δυσκολία πρόσβασης καθώς δεν είναι κατάλληλα προσαρμοσμένα για να μπορούν να έχουν πρόσβαση όλα τα άτομα με αναπηρία και ειδικές εκπαιδευτικές ανάγκες.  Κάνοντας μια σύγκριση μεταξύ δύο Ευρωπαϊκών χωρών, της Ελλάδας και της Γερμανίας θα θέλαμε να παραθέσουμε τα κάτωθι: Στην Ελλάδα οι λόγοι είναι κυρίως πρακτικής φύσεως καθώς τα άτομα με αναπηρία και ειδικές εκπαιδευτικές ανάγκες είναι δύσκολο να μετακινηθούν εάν δεν έχουν κάποιο άτομο που να ξέρει ή/και να μπορεί να τους βοηθήσει αφού δεν υπάρχουν οι κατάλληλες υποδομές/εγκαταστάσεις. Επίσης η αποφυγή της κυκλοφορίας στους δρόμους μπορεί να οφείλεται και σε ψυχολογικούς λόγους καθώς τα ίδια δεν αισθάνονται άνετα ούτε ασφαλή λόγω της κατάστασης στην οποία έχουν περιέλθει για να κυκλοφορούν δημόσια. Αντίθετα στην Γερμανία πολλά από αυτά τα προβλήματα έχουν ξεπεραστεί προ πολλού. Στα μέσα μαζικής μεταφοράς συναντά κανείς τυφλούς, άτομα με κινητική αναπηρία κλπ. να μετακινούνται μόνοι τους και οι οδηγοί των μέσων μαζικής μεταφοράς προτίθενται πάντα να διευκολύνουν την πρόσβασή τους. Επίσης υπάρχουν ράμπες όπου απαιτείται καθώς και πεζοδρόμηση για τυφλούς στους περισσότερους δρόμους. |
| 1. **Πιστεύετε ότι: Τα Άτομα με Αναπηρία και Ειδικές Ανάγκες συμμετέχουν Ισότιμα σε Τηλεοπτικές Εκπομπές και Παραστάσεις. Αναφερθείτε στην Γερμανία και στην Ελλάδα, αλλά και σε άλλες χώρες;**   Η συμμετοχή των ατόμων με αναπηρία και ειδικές εκπαιδευτικές ανάγκες δεν προωθείται στις τηλεοπτικές εκπομπές. Στην Ελλάδα προβάλλεται κατά καιρούς μια τηλεοπτική εκπομπή η οποία παρουσιάζει δραστηριότητες για τα άτομα με αναπηρία και ειδικές εκπαιδευτικές ανάγκες που αφορά σε προβλήματα, προβληματισμούς δραστηριότητες και δράσεις τους. Στην Γερμανία συμβαίνει κάτι ανάλογο. Γενικότερα τα άτομα με αναπηρία και ειδικές εκπαιδευτικές ανάγκες συμμετέχουν σε μικρό ποσοστό σε εκπομπές και παραστάσεις σε σχέση με το φυσιολογικό πληθυσμό.  Το ντοκιμαντέρ με τίτλο **«Ακρόπολη τώρα»** πρόκειται να προβληθεί σε εκπομπή στο BBC, το βρετανικό τηλεοπτικό δίκτυο, με παρουσιαστή τον Ade Adepitan, ο οποίος χρησιμοποιεί αναπηρικό αμαξίδιο για να μετακινείται. Η εκπομπή θα προβάλλει τα κατασκευαστικά έργα που έχουν γίνει πρόσφατα στην Ακρόπολη, όπως για παράδειγμα η εγκατάσταση ανελκυστήρα πλαγιάς, διεθνές πρότυπο στο είδος του, η διαμόρφωση διαδρόμων κλπ. για την προσβασιμότητα των ατόμων με αναπηρία και ειδικές εκπαιδευτικές ανάγκες και όχι μόνο. Η εκπομπή δεν γνωρίζουμε αν θα προβληθεί στην Ελλάδα, όμως αποτελεί ένα πολύ καλό βήμα για την Ελλάδα η προβολή τέτοιων εκπομπών σε χώρες του εξωτερικού. |
| 1. **Ποιο πιστεύετε ότι είναι το κόστος για μια οικογένεια Ελλάδα/Γερμανία όταν ένα μέλος της είναι άτομο με Αναπηρία και Ειδικές Εκπαιδευτικές Ανάγκες; Αναφερθείτε στην κοινωνική πρόνοια του εκάστοτε Κράτους;**   Στην Ελλάδα το κόστος για μια οικογένεια με μέλος με αναπηρία και ειδικές εκπαιδευτικές ανάγκες είναι αρκετά μεγάλο παρόλο που επιχορηγούνται με επιδόματα. Η έλλειψη κατάλληλων δομών και υποδομών σε δημόσιους και ιδιωτικούς χώρους έρχεται να προστεθεί στα έξοδα αυτών των οικογενειών. Για παράδειγμα η μετακίνησή τους με τα μέσα μαζικής μεταφοράς είναι δύσκολη και έτσι πρέπει κάποιο μέλος της οικογένειας να συνοδεύσει το άτομο αυτό και να χρησιμοποιήσει κατάλληλο είτε ιδιωτικό είτε δημόσιο μέσο με δικό του κόστος. Αυτό έχει ως αποτέλεσμα την έμμεση περιθωριοποίηση των ατόμων αυτών. Τα τελευταία χρόνια γίνονται προσπάθειες για τη βελτίωση αλλά θα χρειαστεί πολύ καιρός για να φτάσει στο επιθυμητό επίπεδο. Η εκπαίδευση παρέχεται δωρεάν μέσω προγραμμάτων Ε.Σ.Π.Α και έτσι δίνεται η δυνατότητα φοίτησης σε δημόσιες ή σε ιδιωτικές δομές. Επίσης η συμμετοχή τους σε οποιαδήποτε δράση και δραστηριότητα με στόχο την κοινωνικοποίηση και την ψυχαγωγία τους αυξάνει ακόμα περισσότερο το οικονομικό κόστος για μια οικογένεια καθώς τα επωμίζεται η ίδια η οικογένεια. Τελικά στην Ελλάδα παρόλο που γίνεται μια μεγάλη προσπάθεια, η συνεισφορά του κράτους στα έσοδα μιας οικογένειας που ένα μέλος της είναι άτομο με αναπηρία και ειδικές εκπαιδευτικές ανάγκες είναι μικρή σε σχέση με τις ανάγκες που απαιτείται να καλυφθούν στην καθημερινότητα με αποτέλεσμα το κόστος να μεταβιβάζεται από τον οικονομικό στον ψυχικό τομέα.  Στην Γερμανία το κράτος έχει φροντίσει και υπάρχουν κατάλληλες δομές και υποδομές για τα άτομα αυτά όσον αφορά την εκπαίδευση, την ψυχαγωγία δωρεάν ή με κόστος στο οποίο θα μπορούσαν να ανταπεξέλθουν με στόχο την αύξηση της κοινωνικοποίησή τους και την πλήρη ένταξή τους στην κοινωνία. Η πολιτεία καλύπτει μεγάλο μέρος των εξόδων που απαιτούνται για την υγειονομική περίθαλψη και φροντίδα τους. |
| 1. **H οικονομική κρίση της προηγούμενης δεκαετίας πιστεύετε ότι επηρέασε περισσότερο τα Άτομα με Αναπηρία και Ειδικές Εκπαιδευτικές Ανάγκες;**   Στην Ελλάδα στο βωμό της εφαρμογής των μέτρων λιτότητας μειώθηκαν και τα επιδόματα για τα άτομα με αναπηρία και ειδικές εκπαιδευτικές ανάγκες χωρίς να υπάρχει πρόνοια για να καλυφθεί η οικονομική διαφορά με κάποιο άλλο τρόπο. Ταυτόχρονα μειώθηκαν οι μισθοί στον γενικό πληθυσμό με αποτέλεσμα οικογένειες με μέλος άτομο με αναπηρία και ειδικές εκπαιδευτικές ανάγκες να πληγούν ακόμη περισσότερο. Στην Γερμανία η πρόνοια για τα άτομα με αναπηρία λειτουργεί με τέτοιο τρόπο έτσι ώστε να μην αντιμετωπίζουν ιδιαίτερα οικονομικά προβλήματα. |
| 1. **Η επίδραση της πανδημίας COVID 19 στην υγεία και την κοινωνικοποίηση των Ατόμων με Αναπηρία και Ειδικές Εκπαιδευτικές Ανάγκες;**   Παρατηρήθηκε ότι για αυτά τα άτομα τα δύσκολα έγιναν ακόμη πιο δύσκολα. Ο εγκλεισμός στα σπίτια σε συνδυασμό με το φόβο και την απειλή της μετάδοσης του ιού σε μια οποιαδήποτε έξοδό τους επιβάρυνε κάποια άτομα ακόμη περισσότερο την ήδη υπάρχουσα ψυχική και σωματική κατάσταση της υγείας τους. |
| 1. **Ποιες οι αντιδράσεις του γενικού πληθυσμού όσον αφορά τα προβλήματα των Ατόμων με Αναπηρία και Ειδικές Εκπαιδευτικές Ανάγκες; Υπάρχει ενημέρωση και ευαισθητοποίηση;**   Σήμερα τα άτομα με αναπηρία και ειδικές εκπαιδευτικές ανάγκες δεν αποτελούν στερεότυπο, όμως παρόλα αυτά υπάρχουν άνθρωποι που τους αντιμετωπίζουν σαν παιδιά ενός κατώτερου Θεού.  Η ενημέρωση των πολιτών του γενικού πληθυσμού για τα προβλήματα και την καθημερινότητα των ατόμων με αναπηρία και ειδικές εκπαιδευτικές ανάγκες θεωρείται ανεπαρκής. Ίσως πρέπει να χρησιμοποιηθούν άλλοι τρόποι πιο αποτελεσματικοί για την ευαισθητοποίηση του γενικού πληθυσμού. Σχετικές πληροφορίες μπορεί να βρει κάποιος στο διαδίκτυο και στα μέσα μαζικής ενημέρωσης με δική του πρωτοβουλία και να αποκομίσει κάποιες πιο εξειδικευμένες γνώσεις. Για τη βελτίωση της παρούσας κατάστασης προτείνεται υλοποίηση προγραμμάτων ευαισθητοποίησης στην σχολική κοινότητα, σχετικές καμπάνιες στον γενικό πληθυσμό, ραδιοφωνικές και τηλεοπτικές εκπομπές σχετικού περιεχομένου όπου παρουσιαστές και παραγωγοί θα μπορούσαν να είναι άτομα με αναπηρία και ειδικές εκπαιδευτικές ανάγκες.  Αυτά τα άτομα θα πρέπει να έχουν ίσα δικαιώματα και ευκαιρίες με τους υπόλοιπους πολίτες. Η κοινωνία του 21ου αιώνα θα πρέπει να συνειδητοποιήσει ότι είναι πολίτες του κράτους και πρέπει να αντιμετωπίζονται ισότιμα. Μόνο με αυτό τον τρόπο θα επιτευχθεί η ομαλή και πλήρη ένταξή τους, θα καταρριφθούν τα στερεότυπα και θα πάψουν κάποιοι ελάχιστοι να τους αποκαλούν "αποδιοπομπαίους τράγους". |
| 1. **Κατά τη γνώμη σας πως σχετίζεται “Ένα Σχολείο για Όλους” με τους μαθητές που είναι Άτομα με Αναπηρία και Ειδικές Εκπαιδευτικές Ανάγκες;**   Η εκπαίδευση είναι δικαίωμα στο οποίο θα πρέπει να έχουν ισότιμη πρόσβαση όλα τα άτομα, να είναι αποδεκτά και να έχουν τη δυνατότητα να πηγαίνουν στο ίδιο σχολείο. Αυτό μπορεί να επιτευχθεί μόνο με τις κατάλληλες προδιαγραφές, δομές και υποδομές σε **“Ένα Σχολείο για Όλους”**. Επίσης η πρόσληψη εξειδικευμένου προσωπικού αποτελεί απαραίτητη προϋπόθεση για την επίτευξη αυτού του στόχου. Υιοθετώντας το motto: **“ΑΓΑΠΗ δίχως ΛΟΓΟΚΡΙΣΙΑ”** ανοίγει ο δρόμος για ένα **“Ένα Σχολείο για Όλους”**. |

Με εκτίμηση,

|  |  |  |
| --- | --- | --- |
| **Οι μαθητές του ΓΕ.Λ. Πεντάπολης**   1. Αντωνιάδου Χρύσα 2. Κουντουράς Αθανάσιος 3. Καδής Γιώργος 4. Μπουτστιούκη Έλενα 5. Ματάκου Ελένη 6. Κουντουρά Δέσποινα 7. Λιούσα Μαρία 8. Σίκαλος Χρήστος-Παναγιώτης 9. Βαγιάτα Ευαγγελία 10. Κουτσιαντζή Χρύσα 11. Τούνα Παναγιώτα | **Οι μαθητές του ΓΕ.Λ. Νυρεμβέργης**   1. Αρζίδη Ειρήνη 2. Αρίδα Δέσποινα Λεόνη 3. Βαρδούλη Μάρθα 4. Βούλγαρης Αριστοτέλης 5. Γεωργίου Αθανάσιος 6. Γιαγκαμπόζη Αικατερίνη 7. Γιωργή Βασιλική 8. Γκαιτατζή Δέσποινα 9. Εμμανουήλ Αγγελική 10. Ζαχαριάδης Βλαδίμηρος 11. Ζαχαριάδου Μαρία 12. Ζάχου Ανδρονίκη | **Οι μαθητές του ΓΕ.Λ. Νυρεμβέργης**   1. Ζυγουβέλης Άγγελος 2. Ηλιάδης Ιωάννης 3. Καλαμάρας Στυλιανός 4. Καλύβας Λάζαρος 5. Κάλφας Αλέξανδρος 6. Καραγιαννίδης Κων/νος 7. Καρανάνας Θωμάς 8. Κοντογεώργης Δημήτρης 9. Κοτζιάογλου Αντωνία 10. Μαρτίκα Μαρία 11. Μαχαιράς Κων/νος |

**Οι Υπεύθυνοι εκπαιδευτικοί:**

**Γκένιου Θεοδώρα:** Καθηγήτρια Αγγλικών του ΓΕΛ Πεντάπολης Σερρών.

**Δρ. Παναγιώτου Άννα:** Αν. Διευθύντρια ΓΕΛ Νυρεμβέργης.